Diari Oficial de la Generalitat Valenciana


Sumari del DOGV 8166, del 09-11-2017 (2017/10445)

RESOLUCIÓ de 26 d'octubre de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i publicació del VI Acord de Solució Autònoma de Conflictes Laborals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8166

Data del DOGV
:   09-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10440


Data del document
:   26-10-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 26 d'octubre de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i publicació del VI Acord de Solució Autònoma de Conflictes Laborals de la Comunitat Valenciana. [2017/10336]  
Vist el text del VI Acord de Solució Autònoma de Conflictes Laborals de la Comunitat Valenciana, subscrit per la Comissió Negociadora, estant integrada la mateixa, de part empresarial, per la representació de la Confederació Empresarial Valenciana (CEV), i de part sindical, per la representació dels sindicats Confederació Sindical de Comissions Obreres del País Valencià (CCOO-PV) i Unió General de Treballadors del País Valencià UGT-PV)», i de conformitat amb el que disposa l'article 90, apartats 2 i 3 del text refós de la Llei de l'Estatut dels Treballadors, aprovat pel Reial decret legislatiu 2/2015, de 23 d'octubre, l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana; el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i l'article 4.3 de l'Ordre 37/2010, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text de l'acord.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 26 d'octubre de 2017.- El subdirector general de Relacions Laborals: Juan Ignacio Soler Tormo.  
  
  
  
VI ACORD DE SOLUCIÓ AUTÒNOMA DE CONFLICTES LABORALS DE LA COMUNITAT VALENCIANA  
  
València, 12 de setembre de 2017  
  
Reunits:  
D'una banda, Salvador Navarro Pradas, amb domicili a l'efecte de notificació a València, plaça Comte de Carlet, núm. 3, CP 46934.  
I d'una altra, Luis Arturo León López, amb domicili a l'efecte de notificació a València, plaça Nàpols i Sicília, núm. 5, CP 46145, i Ismael Sáez Vaquer, amb domicili a l'efecte de notificació a València, carrer Arquitecte Mora, núm. 3, CP 46961.  
Intervenen:  
Salvador Navarro Pradas, en la seua condició de president de la Confederació Empresarial Valenciana (CEV), i Luis Arturo León López i Ismael Sáez Vaquer, en la seua condició de secretaris generals de la Confederació Sindical de Comissions Obreres del País Valencià (CCOO-PV) i de la Unió General de Treballadors del País Valencià (UGT-PV), respectivament.  
Les parts es reconeixen, en virtut de la representació acreditada, la capacitat i legitimació suficient per a la formalització d'aquest acord al qual se li atorga expressament validesa, eficàcia, naturalesa i tractament propi dels convenis col·lectius, d'acord amb el que es disposa en l'article 83.3 del text refós de l'Estatut dels Treballadors.  
  
En ús de les atribucions dels seus respectius càrrecs,  
EXPOSEN:  
Les organitzacions empresarials i sindicals més representatives de la Comunitat Valenciana van subscriure l'any 1993 el I Acord per a la solució extrajudicial de conflictes col·lectius de la Comunitat Valenciana, per mitjà del qual es plasmava l'aposta decidida per a regular un procediment autònom de solució de la conflictivitat laboral.  
  
Al llarg dels anys l'Acord ha sigut renovat en quatre ocasions fins a l'actualitat, la qual cosa constata la consolidació del sistema, que ha proporcionat a empreses i treballadors i treballadores assoliments de valor indubtable com a conseqüència de la consecució pacífica de la superació de la dissensió entre les parts.  
Així ho destaca el Tribunal Suprem espanyol quan afirma que «la instauració de mitjans autònoms de composició de conflictes és beneficiosa tant per a les parts, que poden resoldre així el problema de manera més ràpida i acomodada als seus interessos, com per al desenvolupament del sistema judicial en el seu conjunt, que veu alleujada la seua càrrega de treball».  
I amb aquest mateix afany de potenciar la jerarquia d'aquests mitjans autònoms en el sistema de relacions laborals valencià, cobrint tant com és possible els supòsits de resolució de conflictes laborals i adequant les seues disposicions al marc normatiu vigent, acordem la present renovació, les novetats més assenyalades de la qual es concreten en la incorporació de nous tipus de conflictes col·lectius coberts, el paper de les comissions paritàries durant el període de consultes i/o la seua substitució per la institució de la mediació davant el TAL o el reforçament de la institució de l'arbitratge, així com la millora en l'agilitat dels procediments.  
La signatura del VI Acord de solució autònoma de conflictes laborals de la Comunitat Valenciana és el resultat d'aquest convenciment en l'aposta per la mediació i l'arbitratge com a mecanismes idonis de composició de conflictes,  
  
ACORDEN:  
  
TÍTOL I  
DISPOSICIONS DE CARÀCTER GENERAL  
  
Article 1. Objecte  
El present acord té per objecte el manteniment, desenvolupament, adaptació i millora del sistema de solució autònoma de conflictes col·lectius laborals sorgits entre empresaris i treballadors i treballadores o les seues respectives organitzacions, mitjançant el Tribunal d'Arbitratge Laboral de la Comunitat Valenciana (TAL).  
  
Article 2. Naturalesa jurídica i eficàcia  
L'acord se subscriu a l'empara del que es disposa en els títols I i III del Reial decret legislatiu 2/2015, de 23 d'octubre, del text refós de la Llei de l'estatut dels treballadors, en els articles 6 i 7 de la Llei orgànica 11/1985, de 2 d'agost, de llibertat sindical, i en els articles 2 h, 63, 65.3 i 4, 68, 156.1 i 236, entre altres, de la Llei reguladora de la jurisdicció social.  
Atés que versa sobre una matèria concreta, la solució autònoma de conflictes laborals constitueix un dels acords previstos en l'article 83.3 de l'Estatut dels Treballadors. Serà obligatori acudir als procediments de solució de conflictes en els termes previstos en l'Acord. Sense perjudici de l'eficàcia general i directa de l'Acord, les organitzacions signatàries es comprometen a difondre'l i a promoure la inclusió de clàusules de submissió expressa en els textos dels convenis col·lectius que se signen en l'àmbit d'aplicació de l'Acord, sense perjudici de l'establiment eventual d'altres sistemes propis de solució de conflictes que puguen constituir-se en els àmbits sectorials, d'empresa o grups d'empreses, a l'empara del que es disposa en el vigent text refós de la Llei de l'estatut dels treballadors.  
  
El Tribunal d'Arbitratge Laboral de la Comunitat Valenciana, a més de les funcions d'intervenció en els conflictes d'interessos que li siguen propis, actua com a òrgan de conciliació i mediació a l'efecte dels articles 63 i 156 de la Llei 36/2011, de 10 d'octubre, reguladora de la jurisdicció social, d'acord amb les previsions i límits que conté el present acord.  
  
Article 3. Parts negociadores  
Les parts signatàries d'aquest acord són, d'una banda, la Confederació Empresarial Valenciana (CEV) i, d'una altra, les organitzacions sindicals de Comissions Obreres del País Valencià (CCOO-PV) i d'Unió General de Treballadors del País Valencià (UGT-PV), les quals es reconeixen legitimació derivada de la seua condició d'organitzacions més representatives en l'àmbit d'aquest acord, en virtut de la representació que ocupen per a la signatura d'aquest, segons el que es disposa en els articles 83 i concordants del Reial decret legislatiu 2/2015, de 23 d'octubre, pel qual s'aprova el text refós de la Llei de l'estatut dels treballadors, en els articles 6 i 7 de la Llei orgànica 11/1985, de 2 d'agost, de llibertat sindical, i en la Disposició addicional sisena del Reial decret legislatiu 2/2015.  
  
Article 4. Àmbit d'aplicació territorial i personal  
L'Acord i els procediments de solució autònoma de conflictes que aquest estableix seran aplicables en la totalitat del territori de la Comunitat Valenciana i d'obligat compliment per a totes les organitzacions empresarials i sindicals, així com per a totes les entitats, empreses i persones treballadores de qualsevol sector d'activitat que no estiguen sotmeses a un conveni col·lectiu d'àmbit supracomunitari. També serà aplicable als conflictes que es produïsquen en empreses a les quals se'ls aplique un conveni col·lectiu supracomunitari, quan afecten exclusivament a centres de treball situats en el territori de la Comunitat Valenciana.  
  
Article 5. Àmbit temporal  
El present acord entrarà en vigor l'endemà de la seua publicació en el DOGV i finalitzarà el 31 de desembre de 2019, i es prorrogarà, a partir d'aquesta data, per successius períodes anuals, si no hi intervé denúncia expressa d'alguna de les parts amb una antelació mínima de 3 mesos a l'acabament de cada període.  
En cas de denúncia, i fins a l'adopció d'un nou acord, es mantindrà vigent el contingut normatiu i obligacional de l'acord vençut.  
  
  
Article 6. Conflictes afectats  
1. Seran susceptibles de sotmetre's als procediments establits en l'Acord, i en el cas de suscitar-se en els àmbits territorial i personal d'aplicació, els següents tipus de conflictes laborals:  
a) Els conflictes col·lectius d'interessos i els conflictes col·lectius jurídics d'interpretació i aplicació, definits de conformitat amb el que estableix l'article 153 de la Llei reguladora de la jurisdicció social, i sense perjudici de la intervenció prèvia de la comissió paritària a la qual es refereix l'article 91.3 de l'ET, en els conflictes d'interpretació i aplicació de convenis col·lectius.  
b) En relació amb l'article 86.3 de l'ET, hauran de sotmetre's als procediments de mediació i arbitratge voluntari previstos en aquest acord els conflictes sorgits de les discrepàncies durant la negociació d'un conveni col·lectiu. Podrà sol·licitar la mediació tant la representació d'empresaris com la de les persones treballadores que participen en la corresponent negociació i que compten amb la majoria d'aquesta representació, quan hagen transcorregut, almenys, cinc mesos a comptar des de la denúncia del conveni i la promoció de la negociació. No caldrà el transcurs del període indicat quan la mediació siga sol·licitada conjuntament pels que tinguen capacitat per a subscriure el conveni d'eficàcia general.  
En qualsevol cas, s'hauran de manifestar les discrepàncies substancials que han provocat el bloqueig de la negociació.  
c) D'acord amb el que es disposa en l'article 82.3 de l'ET, hauran de sotmetre's obligatòriament al procediment de mediació i, si escau, al procediment d'arbitratge voluntari previstos en aquest acord, els conflictes derivats de la falta d'acord en el període de consultes en els procediments d'inaplicació de condicions de treball previstes en els convenis col·lectius; amb submissió prèvia a la comissió paritària del conveni col·lectiu que s'hi haja d'aplicar.  
d) Els conflictes que donen lloc a la convocatòria d'una vaga o que se susciten sobre la determinació dels serveis de seguretat i manteniment en cas de vaga.  
e) Els conflictes derivats de discrepàncies sorgides en el període de consultes, així com la substitució d'aquest període, en els supòsits de:  
- Mobilitat geogràfica en l'art. 40.2 de l'ET.  
- Modificació substancial de condicions contractuals de treball en l'art. 41.4 de l'ET.  
- Successió d'empreses en les quals s'adopten mesures sobre trasllats col·lectius o modificacions substancials de les condicions de treball d'acord a l'establit en l'art. 44.9 de l'ET.  
- Suspensió del contracte i reducció de jornada en l'art. 47.1 de l'ET.  
- Acomiadaments col·lectius en l'art. 51.2 de l'ET.  
- Modificacions normatives i inaplicacions de condicions de convenis col·lectius en els articles 41.6 i 82.3 de l'ET.  
- Inaplicacions de conveni col·lectiu i en les modificacions substancials de condicions, suspensió de contractes o reducció de jornada i extinció de contractes en una empresa concursada en l'art. 64.5 de la Llei concursal.  
f) Les controvèrsies col·lectives que sorgisquen per l'aplicació i interpretació d'un conveni col·lectiu a causa de l'existència de diferències substancials degudament constatades que comporten el bloqueig en l'adopció de l'acord corresponent en la Comissió Paritària per a la resolució de les funcions que legalment o convencionalment tinguen atribuïdes. La iniciativa de submissió als procediments previstos en l'Acord l'haurà d'instar la persona que es dispose en el conveni col·lectiu o, en defecte d'això, per la majoria de les dues representacions de la Comissió Paritària.  
g) Els conflictes sorgits de les discrepàncies durant la negociació d'un acord o pacte col·lectiu que comporten el bloqueig de la negociació corresponent, per un període de tres mesos a comptar des de la constitució de la taula negociadora, llevat que es tracte de la renovació d'un acord o pacte que preveja un període diferent al precedent. En aquest cas s'atendrà el que es disposa en aquest. En aquest supòsit podrà sol·licitar la mediació tant la representació dels empresaris com la de les persones treballadores que participen en la corresponent negociació; no obstant això, haurà de tindre la majoria d'aquesta representació. No caldrà el transcurs d'aquest període quan la mediació siga sol·licitada conjuntament per les dues representacions. En qualsevol dels casos, s'hauran de manifestar les discrepàncies substancials que han provocat el bloqueig de la negociació.  
h) Els conflictes en cas de desacord entre la representació legal de les persones treballadores i de l'empresa, en els supòsits de flexibilitat extraordinària temporal prevista en els convenis col·lectius.  
2. S'exclouen de l'Acord:  
a) Els conflictes que es plantegen en relació amb el sistema públic de Seguretat Social. No obstant això, sí quedaran sotmesos a l'Acord els conflictes col·lectius que recaiguen sobre Seguretat Social complementària, inclosos els plans de pensions.  
b) Els conflictes en què siga part l'Estat, les comunitats autònomes, les entitats locals, i els organismes autònoms dependents d'aquests, al que es refereix l'article 69 de la Llei de la jurisdicció social, sense menyscapte del que estableix la disposició addicional sisena.  
  
c) Els conflictes individuals de treball.  
d) Els conflictes relatius a matèria electoral i a la impugnació dels estatuts dels sindicats o la seua modificació.  
e) Els processos d'anul·lació de laudes arbitrals, així com els d'impugnació d'acords de conciliacions i mediacions.  
  
TÍTOL II  
  
CAPÍTOL I  
DELS PROCEDIMENTS  
  
Article 7. Procediments  
Els procediments que s'estableixen en l'Acord per a la solució dels conflictes són:  
a) La conciliació'mediació.  
b) L'arbitratge.  
Si per conveni col·lectiu o acord sectorial està establit un procediment de solució dels conflictes col·lectius amb òrgans específics de mediació o arbitratge que respecten en la seua tramitació els principis establits en l'article següent, quedaran integrats en el TAL.  
Article 8. Principis rectors dels procediments  
1. Els procediments previstos en l'Acord es regiran pels principis de gratuïtat, celeritat, igualtat processal, audiència de les parts, contradicció i imparcialitat, i es respectarà, en tot cas, la legislació vigent i els principis constitucionals.  
2. Tant el personal de caràcter administratiu com el que desenvolupa les funcions mediadores, arbitrals o tècniques que intervinguen en els procediments als quals fa referència aquest acord estan obligats, expressament, per un inexcusable deure de confidencialitat, tant sobre el que es refereix a les dades, fets i valoracions jurídiques abocades per les parts en el transcurs de les reunions dels procediments de mediació i/o arbitratge que se celebren, com sobre les posicions d'acostament de postures que, amb la finalitat d'evitar el litigi, puguen realitzar aquestes en estricte ús de la seua capacitat transaccional en el desenvolupament de les esmentades reunions.  
  
Article 9. Intervenció prèvia de les comissions paritàries  
1. En els conflictes derivats de la interpretació i aplicació d'un conveni col·lectiu, de conformitat amb l'establit en l'article 91.3 de l'ET, serà preceptiva la intervenció de la Comissió Paritària d'aquest amb caràcter previ a la promoció de qualsevol procediment de solució de conflictes previst en el present acord.  
La mateixa norma regirà per als conflictes d'interpretació i aplicació d'altres acords o pactes col·lectius si tenen establida una comissió paritària.  
Es considera esgotat el tràmit previ davant les comissions paritàries dels convenis col·lectius si aquestes no aconsegueixen arribar a un acord o, en tot cas, pel transcurs del termini establit per a això en el mateix conveni col·lectiu o, a falta de regulació expressa sobre aquest tema, pel transcurs de quinze dies hàbils des de la sol·licitud de convocatòria inicial de la part o parts legitimades, la qual cosa s'acreditarà mitjançant còpia de la sol·licitud indicada.  
2. En els conflictes derivats de discrepàncies sorgides en el període de consultes exigit pels articles 40, 41, 44.9, 47, 51 i 82.3 de l'Estatut dels Treballadors, serà preceptiva la intervenció prèvia de la Comissió Paritària d'aquest si així s'ha pactat expressament en el conveni col·lectiu d'aplicació i, en tot cas, en els casos de conflictes derivats de la falta d'acord en els procediment de  la inaplicació de condicions de treball quan, a l'empara de l'article 82.3 de la mateixa llei, qualsevol de les parts sol·licite la intervenció d'aquesta comissió.  
  
3. Quan la majoria de cada part siga suficient per a donar eficàcia general a l'acord aconseguit, la decisió passarà a formar part del conveni o pacte i produirà els mateixos efectes que aquest, de manera que serà objecte de publicació i inscripció.  
  
Article 10. Dies hàbils  
1. A l'efecte del còmput de terminis dels procediments establits en l'Acord, es declaren inhàbils els dissabtes, diumenges i festius.  
  
2. Quan es presenten sol·licituds de mediació i/o arbitratge a través dels registres administratius oficials, el còmput dels terminis dels procediments, a efectes interns del tribunal, s'iniciarà des de l'entrada efectiva de la sol·licitud corresponent en el Tribunal.  
  
CAPÍTOL II  
DE LA GESTIÓ DELS PROCEDIMENTS  
  
Article 11. El Tribunal d'Arbitratge Laboral de la Comunitat Valenciana (TAL)  
1. El Tribunal d'Arbitratge Laboral de la Comunitat Valenciana (TAL), institució paritària creada el 1997 per les organitzacions sindicals i empresarials més representatives signants del II ASECLCV, té personalitat jurídica pròpia i capacitat d'obrar, i revesteix, des del punt de vista juridicoformal, les característiques d'una fundació sota el protectorat de la Generalitat Valenciana, que exercirà la presidència del seu patronat.  
2. Constitueix el suport administratiu i de gestió per a la solució de conflictes laborals de la Comunitat Valenciana a través dels procediments de conciliació-mediació i arbitratge regulats en el present acord, que són desenvolupats, respectivament, pel Tribunal de Mediació i pel cos d'àrbitres.  
  
Article 12. Incompatibilitats  
Els que exercisquen les funcions mediadores i arbitrals hauran de ser persones alienes al conflicte concret en què actuen, sense que puguen concórrer interessos personals o professionals directes susceptibles d'alterar o condicionar la seua activitat mediadora o arbitral.  
A aquest efecte, es consideraran els supòsits següents:  
a) Si el conflicte fóra de sector, seran incompatibles per a exercir les funcions mediadores i arbitrals les persones que assessoren cada part i les persones que integren l'òrgan directiu dels sindicats o de les associacions empresarials afectats que hagen intervingut directament en el conflicte.  
b) Si el conflicte fóra d'empresa o grup d'empresa, tinga aquesta conveni col·lectiu propi o no, seran incompatibles els que formen part de les plantilles, dels comités d'empresa o, si escau, els delegats de personal, bé siguen membres dels òrgans directius de les seccions sindicals, de la direcció de les empreses, així com de les assessories d'una o una altra part que hagen participat en la negociació origen del conflicte.  
  
  
Article 13. Composició del Tribunal de Mediació  
El Tribunal de Mediació està compost per les persones mediadores designades per les organitzacions empresarials i sindicals signants de l'Acord. Tots els seus acords, en el desenvolupament dels procediments que li són propis, s'adoptaran per unanimitat dels seus membres.  
  
El Tribunal de Mediació podrà actuar en ple o a través de les seues seccions provincials. El Tribunal, o si escau cada una de les seccions, quedarà vàlidament constituït:  
a) En els conflictes d'empresa en els quals no existisca representació legal dels treballadors i treballadores a causa de la grandària de l'empresa o aquesta recaiga en un o en tres delegats de personal:  
1. En primera convocatòria, per dues persones mediadores, que seran designades una per les organitzacions empresarials i l'altra per les organitzacions sindicals signants de l'Acord.  
2. En segona convocatòria, que tindrà lloc quinze minuts després de la primera, per una persona mediadora.  
b) En els conflictes d'empresa amb plantilla de 50 o més persones treballadores o en els quals la representació legal dels treballadors i treballadores recaiga en un comité d'empresa i en els conflictes de sector:  
  
1. En primera convocatòria, per quatre persones mediadores, que seran designades per les organitzacions empresarials i sindicals signants de l'Acord: la meitat d'aquestes designades de manera igualitària per les organitzacions sindicals i l'altra meitat per les organitzacions empresarials.  
2. En segona convocatòria, que tindrà lloc quinze minuts després de la primera, per un nombre de membres no inferior a dos, sempre que hagen sigut designats, almenys, un per les organitzacions sindicals i un altre per les organitzacions empresarials signants de l'Acord.  
  
La designació dels que componen el Tribunal o les seccions s'efectuarà, en les proporcions que s'han esmentat, per cada organització d'entre la llista de mediadors i mediadores confeccionada per cada una. Les respectives llistes podran ser ampliades, reduïdes o modificades, en qualsevol moment, per decisió de l'organització corresponent.  
  
  
Article 14. De la Presidència del Tribunal de Mediació  
1. La Presidència del Tribunal de Mediació correspondrà a un dels seus membres, designat per l'organització a la qual s'haja atribuït tal condició, en virtut de l'acord adoptat pel Comité Paritari d'Interpretació, Aplicació i Seguiment d'aquest acord, sobre la base d'un sistema d'alternança anual.  
Seran funcions de la Presidència:  
a) Mantindre l'ordre de les reunions concedint l'ús de la paraula a qui ho sol·licite.  
b) Dirigir i moderar el debat, proposant la deliberació corresponent quan escaiga, actuant com a portaveu de la voluntat unànime del Tribunal de Mediació.  
  
Article 15. Del cos d'àrbitres  
A l'efecte de dur a terme el procediment d'arbitratge, el cos d'àrbitres del Tribunal de Mediació i Arbitratge Laboral de la Comunitat Valenciana estarà compost per persones d'experiència reconeguda en el camp de les relacions de treball. Seran designades unànimement pel Comitè Paritari de Seguiment de l'Acord.  
  
Article 16. La Secretaria del Tribunal d'Arbitratge Laboral  
1. La Secretaria serà exercida per una persona que tinga experiència reconeguda en l'àmbit jurídic. La designarà el Comité Paritari d'Interpretació, Aplicació i Seguiment, per acord unànime.  
Seran funcions de la Secretaria:  
a) Convocar als membres del Tribunal de Mediació i als àrbitres, així com a cada una de les parts en els procediments previstos en l'Acord, i impulsar-los d'ofici en qualsevol de les seues etapes.  
b) Assistir tècnicament els que exercisquen les funcions de mediació, d'arbitratge i tècniques d'organització del treball en el desenvolupament dels procediments de conciliació'mediació i arbitratge.  
c) Estendre acta de les sessions, fent constar els acords adoptats.  
  
d) Fer certificacions de les actes, quan ho sol·licite qualsevol de les parts.  
e) Elaborar la memòria anual.  
f) Qualsevol altra funció que li encomane el Comité d'Interpretació, Aplicació i Seguiment del present acord.  
Aquestes funcions, excepte la d'elaborar la memòria anual, podran ser delegades per la Secretaria.  
2. Les parts interessades en un conflicte podran atorgar representació a una o a diverses persones, mitjançant compareixença escrita davant de qui exercisca les funcions de secretaria del Tribunal o document degudament signat i presentat davant d'aquesta, que donarà fe de la representació sol·licitada.  
  
Article 17. Funcions del Tribunal d'Arbitratge Laboral  
El Tribunal tindrà assignades les funcions següents:  
a) Conciliació i mediació de tots els conflictes laborals a què estiguen sotmesos a través del procediment previst en el títol III d'aquest acord.  
b) Arbitratge d'acord amb l'establit en el títol IV.  
c) Proposar la intervenció de la Comissió Tècnica d'Organització del Treball en els supòsits previstos en el títol V.  
  
Article 18. Subjectes legitimats i eficàcia de les solucions aconseguides en resolució dels conflictes col·lectius promoguts davant del Tribunal  
1. Els que siguen titulars del contracte de treball, els òrgans de representació dels treballadors i treballadores de l'empresa, els empresaris, els sindicats de treballadors, les associacions empresarials, les associacions representatives dels treballadors autònoms econòmicament dependents i els sindicats representatius d'aquests, en els termes de legitimació per a postular que per a cada tipus de conflicte exigisquen l'Estatut dels Treballadors i la Llei reguladora de la jurisdicció social, podran instar els procediments establits en aquest acord per a la resolució de les qüestions litigioses sorgides o que puguen sorgir, en matèria de la seua lliure disposició, tant en conflictes d'interessos com jurídics, que siguen de caràcter col·lectiu o plural, a excepció dels exclosos en l'article 6, apartat 2, d'aquest acord.  
2. Sense perjudici de l'establit en l'apartat anterior, serà exigible la concurrència dels requisits de legitimació previstos en els articles 87, 88, 89.3 i 91 del text refós de la Llei de l'estatut dels treballadors i 154 i 156 de la Llei reguladora de la jurisdicció social perquè els acords que pogueren aconseguir-se en la conciliació, mediació o l'arbitratge tinguen eficàcia general o davant de tercers. En cas contrari, els compromisos o estipulacions contrets només faran efecte entre les persones treballadores o empreses directament representades pels sindicats, organitzacions empresarials o empreses promotores del conflicte que hagen subscrit els acords en què conclou el procediment de conciliació i mediació o que hagen acceptat estar com a resultat del compromís arbitral corresponent.  
  
Article 19. Substitució període de consultes  
En el cas que les parts, de mutu acord, substituïsquen el període de consultes dels articles 40, 41, 44, 47, 51 i 82.3 de l'ET pel procediment de mediació o arbitratge regulat en el present acord, la tramitació d'aquests procediments substitutius no podrà excedir els corresponents terminis fixats per a la durada del període de consultes que substitueixen.  
  
TÍTOL III  
DE LA CONCILIACIÓ'MEDIACIÓ  
  
Article 20. Procediment de conciliació'mediació  
1. El procediment de conciliació'mediació serà obligatori quan el sol·licite una de les parts legitimades d'acord amb el que es disposa en l'article 18.  
Serà igualment preceptiva la conciliació-mediació com a requisit preprocessal per a la interposició d'una demanda de conflicte col·lectiu d'interpretació o aplicació dels definits en l'article 153 de la Llei reguladora de la jurisdicció social per qualsevol de les parts, excepte que s'haja tramitat a través d'un sistema de solució de conflictes establit en conveni col·lectiu d'acord amb el que es disposa en l'últim paràgraf de l'article 7.  
La conciliació-mediació desenvolupada d'acord amb aquest acord substitueix al tràmit de conciliació previst en l'article 156 de la Llei reguladora de la jurisdicció social.  
En cas de vaga, la mediació serà preceptiva.  
2. La mediació serà desenvolupada pel Tribunal, i els seus membres procuraran, de manera activa, solucionar el conflicte.  
El procediment de mediació no estarà subjecte a cap tramitació preestablida, excepte la formalització de l'acord d'avinença que si escau s'aconseguisca.  
Les dades i informacions aportades per les parts en el transcurs de les reunions dels procediments de mediació que es puguen celebrar seran tractats de manera confidencial.  
  
Article 21. Inici de la conciliació'mediació  
1. La promoció de la conciliació-mediació s'iniciarà amb la presentació d'un escrit dirigit al Tribunal d'Arbitratge Laboral.  
2. L'escrit d'iniciació haurà de contindre els extrems següents:  
a) La identificació de l'empresa o dels subjectes que estiguen legitimats per a acollir-se al procediment en l'àmbit del conflicte i, si escau, acreditació de l'acord d'instar la mediació de la representació que la propose i la determinació, identificació i domicili de les parts afectades en el conflicte. En els supòsits en què resulte procedent, haurà d'incloure's també la identificació de les restants organitzacions empresarials i sindicals representatives en aquest àmbit.  
b) L'activitat i el conveni col·lectiu, acord o pacte d'empresa, si n'hi haguera, i la descripció del grup o sector empresarial determinat.  
  
c) L'objecte del conflicte, amb especificació de la seua gènesi i desenvolupament, de la pretensió i de les raons que la fonamenten.  
d) El col·lectiu de persones treballadores afectades pel conflicte i l'àmbit territorial d'aquest.  
e) En el supòsit de tractar-se d'un conflicte d'interpretació i aplicació d'un conveni col·lectiu: l'acreditació de la intervenció de la Comissió Paritària o d'haver-se dirigit a aquesta sense efecte i el dictamen emés, si escau.  
La mateixa exigència existirà en cas de conflictes d'interpretació i aplicació d'un altre acord o pacte col·lectiu, si existeix en el seu si una comissió paritària.  
L'acreditació d'haver intentat la intervenció de la Comissió Paritària quan així procedisca per haver-ho sol·licitat alguna de les parts, en els conflictes derivats de la falta d'acord en els procediments d'inaplicació de condicions de conveni, i en general, en qualsevol altre en què es preveja legalment o convencionalment aquesta intervenció com a obligatòria.  
f) Domicili, data i signatura del representant legal de l'empresa o del subjecte que inicia el procediment.  
Article 22. Tramitació  
1. Instada la mediació davant del Tribunal d'Arbitratge Laboral, s'esgotarà el tràmit en el termini de 10 dies, llevat que les parts acorden prorrogar aquest termini.  
No obstant el que s'ha assenyalat en el paràgraf anterior, en els procediments instats en substitució o per a solucionar les discrepàncies dels períodes de consultes als quals es refereixen els articles 40, 41, 44.9, 47, 51 i 82.3 del text refós de la Llei de l'estatut dels treballadors, s'atendran els terminis establits legalment en cada cas.  
2. En cas de vaga, la mediació, que serà preceptiva, haurà d'instar-se a sol·licitud dels que la convoquen el mateix dia en què es registre la convocatòria en l'organisme competent. Aquests hauran de formular per escrit la seua sol·licitud i acompanyar-la amb una còpia de la convocatòria d'aquesta.  
En aquest cas, l'acte de conciliació-mediació serà assenyalat dins del termini de tres dies des de la seua sol·licitud, i les parts podran, de comú acord, prorrogar aquest termini.  
Quan es plantege la mediació en relació amb la concreció dels serveis de seguretat i manteniment, aquesta s'iniciarà a sol·licitud de qualsevol de les parts si es planteja dins de les vint-i-quatre hores següents a la comunicació formal de la vaga. Aquest procediment tindrà una durada de setanta-dues hores.  
3. La compareixença a la corresponent instància mediadora és obligatòria per a les dues parts, com a conseqüència del deure de negociar implícit a la naturalesa d'aquesta mediació.  
4. L'activitat dels que exercisquen la tasca mediadora començarà immediatament després de la seua designació. El procediment es desenvoluparà segons els tràmits que l'òrgan de mediació considere apropiats i es recaptarà la informació que es considere precisa per a la seua funció, de manera que es garantisca, en tot cas, la confidencialitat de la informació.  
Durant la compareixença, el Tribunal intentarà que les parts s'avinguen, moderarà el debat i els concedirà totes les intervencions que considere oportunes, i podrà formular propostes per a la solució del conflicte, inclosa la possibilitat de sotmetre el conflicte a arbitratge del cos d'àrbitres. Si l'acte conclou sense avinença, podrà constar en acta la proposta de mediació del TAL. Tant la proposta de mediació com la decisió d'inclusió d'aquesta en l'acta les adoptarà de manera unànime el Tribunal.  
Es garantirà, en tot cas, el dret d'audiència dels personats, així com el principi d'igualtat i contradicció, sense que es produïsca indefensió.  
  
5. Qui exercisca la Presidència del Tribunal, a l'inici de l'acte de conciliació i mediació, informarà les persones compareixents dels extrems relatius a les manifestacions i actes.  
Article 23. Efectes de la iniciació del procediment  
La iniciació del procediment de mediació impedirà l'exercici d'accions judicials o administratives dirigides a la solució del conflicte pel motiu o causa objecte de la mediació mentre dure aquesta.  
  
  
Article 24. Manifestacions de les parts i actes  
En la redacció de les actes, amb ple respecte a la llibertat de manifestació de les parts, una vegada s'haja obert l'acte, la Presidència atorgarà la paraula a la part demandant perquè fixe la seua posició respecte de la demanda, i podrà aclarir els extrems incorrectes d'aquesta així com exposar les seues pretensions. Tot seguit concedirà la paraula a la part demandada per a contestar a la demanda, al·legar possibles excepcions i fixar la seua posició. Les dues al·legacions podran figurar en l'acta de manera succinta i resumida, si així ho sol·licita expressament la part manifestant.  
Una vegada el Tribunal inicie la tasca mediadora no constaran en acta altres manifestacions, rèpliques, dúpliques o postures de part respecte a les propostes d'acord que puguen sorgir, bé a instàncies del Tribunal o de qualsevol de les parts, excepte l'acord que, si escau, s'aconseguisca.  
  
Article 25. Suspensió del procediment de conciliació i mediació  
En virtut de la mateixa naturalesa de negociació del procediment de conciliació i mediació establit en el present acord, les parts podran, de mutu acord, suspendre i reprendre l'acte de conciliació-mediació totes les vegades que estimen oportú amb la finalitat d'aconseguir una solució negociada del conflicte. No obstant això, en els procediments instats en substitució o per a solucionar les discrepàncies que hi ha hagut en els períodes de consultes als quals es refereixen els articles 40, 41, 44.9, 47, 51 i 82.3 del text refós de la Llei de l'estatut dels treballadors, s'atendran els terminis màxims establits legalment en cada cas.  
  
La data assenyalada d'una vista de conciliació-mediació, només podrà modificar-se per mutu acord de les parts o per exigència del servei constatada per la Secretaria dins dels terminis previstos en l'article 22.  
  
Article 26. Finalització i efectes de la mediació  
1. L'acord de mediació, si es produeix, es formalitzarà per escrit i el comunicarà la Secretaria del Tribunal a l'autoritat laboral competent als efectes oportuns.  
Sense perjudici de l'establit en l'article 18.2 d'aquest acord, en els conflictes ocasionats a conseqüència de convocatòria de vaga, l'acord aconseguit en mediació suposarà, a més, la desconvocatòria de la vaga instada.  
2. En cas de no produir-se avinença, qui exercisca les funcions de secretaria del Tribunal estendrà acta en aquell mateix instant i declararà l'absència d'acord.  
3. Si els òrgans intervinents en la mediació foren els constituïts en l'àmbit d'un conveni col·lectiu, aquests informaran el TAL de la solució pactada a l'efecte de registre.  
  
TÍTOL IV  
DE L'ARBITRATGE  
  
Article 27. Procediment d'arbitratge  
1. El procediment d'arbitratge requerirà la manifestació expressa de la voluntat de les parts de sotmetre's a aquest procediment i que s'haja tramitat el procediment de conciliació-mediació regulat anteriorment, o l'equivalent d'acord amb el que preveu l'últim paràgraf de l'article 7 d'aquest acord.  
2. No obstant això, quan així s'haja establit de manera expressa en el conveni col·lectiu que s'hi aplique, l'arbitratge serà obligatori en els supòsits en què, amb aquesta condició, així es preveja en el conveni esmentat, sense perjudici que aquest conveni col·lectiu puga preveure la mediació prèvia a l'arbitratge obligatori.  
En aquests supòsits serà suficient que l'inste un dels subjectes legitimats, i serà vinculant per a totes les parts implicades que hauran d'estar i passar per l'estipulat en el laude, fins i tot en els casos en què, tot i haver sigut citades, no compareguen en el procediment.  
  
  
Article 28. Conveni arbitral  
1. La Secretaria del Tribunal farà constar en l'acta de mediació, si escau, l'acord exprés de les parts de sotmetre's al tràmit d'arbitratge, i passarà seguidament a la subscripció del conveni arbitral.  
  
El conveni arbitral se subscriurà en el mateix moment i només davant impossibilitat manifesta es podrà traslladar al que de manera expressa s'indique en l'acta de submissió del conflicte a arbitratge, de manera que passarà a formar part del contingut d'aquest.  
2. El conveni arbitral haurà de contindre els extrems següents:  
a) Determinació de les parts que el subscriuen i domicili d'aquestes, així com representativitat que tenen en l'àmbit del conflicte.  
  
b) Determinació de l'àrbitre, o àrbitres en nombre de tres, d'entre els que conformen el cos d'àrbitres del TAL que es designen per a la resolució del conflicte.  
c) Condició de l'arbitratge de dret i/o equitat sol·licitat.  
d) Les qüestions concretes objecte d'arbitratge i de les pretensions de les parts.  
e) El termini per a dictar el laude arbitral.  
f) El compromís d'acceptació del laude arbitral.  
g) Data i signatura de les parts.  
3. En el supòsit de no arribar a un acord en la designació de l'àrbitre o àrbitres, es determinaran mitjançant el sistema de sorteig.  
Article 29. Règim aplicable en els supòsits d'arbitratge obligatori derivat d'un compromís previ pactat en conveni col·lectiu  
1. L'arbitratge podrà sol·licitar-lo la part legitimada amb fonament en un compromís arbitral previ i vigent que haurà d'estar acreditat.  
2. La sol·licitud unilateral de l'arbitratge s'haurà de fer per escrit i haurà de constar la identitat, el domicili de notificació i les circumstàncies de legitimació de les parts restants interessades, així com les peticions i posicions concretes i determinades de la part sol·licitant.  
3. La Secretaria traslladarà la petició a les restants parts afectades i les citarà a una compareixença que tindrà lloc dins dels tres dies hàbils següents a la recepció de la petició d'arbitratge, en la qual se les exhortarà per a subscriure un conveni arbitral en els extrems indicats en l'article anterior. Si es verifica, se seguiran els tràmits generals previstos per a l'arbitratge voluntari. En el supòsit que la part sol·licitant no assistisca a aquesta compareixença prèvia, s'arxivarà l'expedient sense més tràmit, i es considerarà que no s'ha produït la petició d'arbitratge.  
  
4. En un altre cas, l'arbitratge haurà de seguir avant, encara que siga amb la incompareixença o negativa d'alguna de les restants parts afectades i, si no hi ha acord entre les parts, s'aplicaran les regles següents:  
  
a) En la tramitació s'hauran d'observar els principis que regeixen amb caràcter general en els procediments del TAL, arreplegats en l'article 8 d'aquest acord.  
b) L'objecte a arbitrar haurà de ser la determinació de la procedència o improcedència de la pretensió de la part sol·licitant de l'arbitratge.  
c) L'arbitratge serà de dret, llevat que l'òrgan arbitral decidisca canviar amb motiu la condició d'aquest a arbitratge d'equitat o mixt.  
  
d) L'òrgan arbitral estarà format per tres àrbitres triats per les parts en cas que, a més del sol·licitant de l'arbitratge, comparegueren les parts restants, o alguna d'aquestes, en la vista prevista davant la Secretaria en el punt 3 anterior. Si no s'arriba a acord, es determinarà per sorteig.  
  
e) En cas que en aquesta vista únicament comparega la part sol·licitant de l'arbitratge, l'òrgan arbitral estarà compost per l'àrbitre que aquest designe, sempre que la incompareixença de l'altra part responga a causes no justificades.  
f) El termini per a l'emissió del laude i, conseqüentment, per a realitzar el tràmit arbitral, no haurà d'excedir els deu dies hàbils a partir de l'acceptació dels que componen l'òrgan arbitral designat o, si escau, del que corresponga al termini màxim previst per al període de consultes que puga derivar-se'n.  
Per a les restants pautes de desenvolupament del procediment s'aplicaran els tràmits previstos amb caràcter general en aquest acord i, si escau, aquelles que l'òrgan arbitral considere apropiat adaptar al supòsit.  
  
Article 30. Tramitació i efectes de l'arbitratge  
1. El procediment es desenvoluparà segons els tràmits que l'òrgan arbitral considere apropiats i requerirà la compareixença de les parts, a les quals podrà sol·licitar documentació complementària o recaptar l'auxili d'experts si ho considera necessari.  
Es garantirà, en tot cas, el dret d'audiència dels personats, així com el principi d'igualtat i contradicció, sense que es produïsca indefensió. De les sessions que es produïsquen, s'estendrà acta subscrita pels que componen l'òrgan arbitral i les parts, i aquesta serà certificada per qui exercisca la Secretaria del Tribunal.  
2. La formalització del conveni arbitral previst en l'article 28 impedirà la convocatòria de vagues pel mateix motiu objecte de l'arbitratge, així com l'exercici d'accions judicials o administratives, o qualsevol altra dirigida a la solució del conflicte.  
  
Article 31. Del laude arbitral i els seus efectes  
1. Excepte pacte en contrari, el laude haurà d'emetre's en el termini màxim de 10 dies hàbils a partir de l'acceptació dels que componen l'òrgan arbitral designat. Excepcionalment, atenent la transcendència i naturalesa del conflicte, l'òrgan arbitral podrà prorrogar aquest termini mitjançant resolució motivada i, en tot cas, s'haurà de dictar el laude abans del transcurs de vint-i-cinc dies hàbils.  
2. La resolució arbitral haurà de ser motivada i s'haurà de notificar a les parts immediatament.  
3. El laude arbitral serà vinculant i immediatament executiu.  
4. El laude arbitral serà objecte de depòsit en el TAL i serà remés a l'autoritat laboral per al seu depòsit, registre i, si escau, publicació.  
  
5. El laude arbitral només es podrà recórrer en el termini dels trenta dies que preveu l'article 65.4 de la Llei reguladora de la jurisdicció social, en els casos i pels procediments legalment establits.  
  
Article 32. Finalització i efectes de l'arbitratge  
1. La resolució arbitral exclou qualsevol altre procediment, demanda de conflicte col·lectiu o vaga sobre la mateixa matèria resolta i en funció de la seua eficàcia.  
2. L'eficàcia i naturalesa jurídica de les decisions arbitrals estan determinades en funció del tipus de conflicte que resolguen i del significat que tinguen la decisió o els acords directes als quals substitueixen en cada supòsit en el sentit que s'exposa en l'article 18.2 del present acord.  
  
3. El laude arbitral ferm s'equipara, pel que fa a l'execució definitiva d'aquest, a les sentències fermes en els pronunciaments de condemna concrets que, per la seua naturalesa, siguen susceptibles d'aquesta execució i excepte els pronunciaments que tinguen eficàcia normativa o interpretativa, segons el que es disposa en l'article 68 de la Llei reguladora de la jurisdicció social.  
  
Article 33. Disposicions específiques per als procediments de mediació i arbitratge instats per a la solució de discrepàncies sorgides per la falta d'acord sobre la inaplicació de condicions de treball previstes en els convenis col·lectius  
1. Sense perjudici del que s'estableix en els articles precedents, en els procediments de mediació i arbitratge instats per a la solució de discrepàncies sorgides per la falta d'acord sobre la inaplicació de condicions de treball previstes en els convenis col·lectius, l'escrit de sol·licitud s'acompanyarà de la documentació següent:  
a) Identificació del sol·licitant i domicili de notificacions al qual es puguen efectuar les comunicacions.  
b) Identificació dels que representen les persones treballadores, incloent-hi nom i DNI, així com el domicili de notificacions al quals es puguen efectuar comunicacions.  
c) Informació sobre la composició de la representació de les persones treballadores, així com de la comissió negociadora durant el període de consultes, especificant si són representació unitària o triada d'acord amb l'article 41.4 de l'Estatut dels Treballadors.  
d) Acreditació d'haver-se dut a terme el període de consultes i, si escau, actes de les reunions celebrades i posició de l'altra part que dóna lloc a la discrepància.  
e) En el supòsit d'haver sotmés la discrepància a la comissió paritària del conveni col·lectiu, acreditació d'això i, si escau, pronunciament d'aquesta.  
f) Identificació del conveni col·lectiu vigent del qual es pretenen inaplicar determinades condicions de treball, indicant la seua vigència temporal.  
g) Relació detallada de les condicions de treball del conveni col·lectiu que es pretenen inaplicar i la seua incardinació entre les matèries en les lletres a a g del paràgraf segon de l'article 82.3 de l'Estatut dels Treballadors, detallant les noves condicions de treball que es volen aplicar i el període durant el qual es pretén dur a terme la inaplicació.  
  
h) Documentació relativa a la concurrència de causes econòmiques, tècniques, organitzatives o de producció. A aquests efectes es prendrà com a referència la documentació que siga preceptiva en la comunicació dels acomiadaments col·lectius, tenint en compte que quan les causes econòmiques al·legades consistisquen en una disminució persistent del nivell d'ingressos o vendes, haurà de presentar, a més, la documentació que acredite que s'ha produït aquesta disminució durant els últims dos trimestres consecutius.  
i) Nombre de persones treballadores afectades per la inaplicació de condicions de treball, desglossada, si fóra el cas, per centres de treball.  
  
Quan el procediment s'inste per només una de les parts implicades, el Tribunal procedirà, dins dels cinc dies hàbils següents al de presentació i registre, a traslladar l'escrit i la seua documentació annexa a la part no sol·licitant, i s'emplaçarà les dues al procediment de mediació o, si escau, a la compareixença prèvia a l'arbitratge indicada en l'article 29.3.  
  
2. La modalitat de l'arbitratge serà mixt, de dret quant a la concurrència de la causa que habilita per a la sol·licitud d'inaplicació, i d'equitat respecte de l'adequació de les mesures proposades a la causa i la valoració dels efectes sobre les persones treballadores afectades.  
  
3. El laude arbitral haurà de ser motivat i haurà de decidir sobre la inaplicació de les condicions de treball. La decisió haurà de pronunciar-se, en primer lloc, sobre la concurrència de les causes econòmiques, tècniques, organitzatives o de producció, que dóna lloc a la inaplicació. En cas de no concórrer aquestes causes, el laude així ho declararà, amb la conseqüència que no procedirà la inaplicació de les condicions previstes en el conveni col·lectiu.  
Quan s'aprecie la concurrència de les causes, el laude haurà de pronunciar-se sobre la pretensió d'inaplicació de condicions de treball, per a això valorarà la seua adequació en relació amb la causa al·legada i els seus efectes sobre els treballadors afectats, i podrà acceptar la pretensió d'inaplicació en els seus propis termes o en diferent grau d'intensitat. Així mateix, es pronunciarà sobre el període d'inaplicació de les condicions de treball.  
4. Es lliurarà còpia de l'acord de mediació o, si escau, laude a l'administració laboral corresponent, a l'efecte del seu depòsit.  
  
TÍTOL V  
DE LA COMISSIÓ TÈCNICA   
D'ORGANITZACIÓ DEL TREBALL  
  
Article 34. Comissió Tècnica d'Organització del Treball  
Són funcions de la Comissió Tècnica d'Organització del Treball del Tribunal d'Arbitratge Laboral de la Comunitat Valenciana l'anàlisi i estudi tècnic dels assumptes que li siguen encomanats pel Tribunal mateix en el desenvolupament dels procediments previstos en l'ASECLCV, en relació amb aspectes que concerneixen l'organització del treball:  
a) Sistemes de mesurament. Mètodes i temps, i sistemes d'incentius.  
b) Valoració de llocs de treball.  
c) Els supòsits de més temps invertit, problemes de desplaçaments i mitjans de transport com a conseqüència del trasllat del centre de treball d'una empresa i, en general, problemes de mobilitat de les persones treballadores als centres de treball.  
d) Assessorament en els canvis produïts en l'organització del treball a les empreses.  
  
Article 35. Composició i funcions de la Comissió Tècnica  
1. La Comissió Tècnica d'Organització del Treball estarà composta, de manera paritària, per huit membres designats de comú acord per la Comissió Paritària d'Interpretació, Aplicació i Seguiment de l'ASECLCV, qui podrà, seguint el mateix criteri i en qualsevol moment, modificar-la tant en el que fa referència al nombre dels seus components com a les persones que la integren.  
2. Les circumstàncies que han de presidir racionalment un sistema de mesurament científic de temps, activitats i rendiments, exigeix que els membres de la Comissió Tècnica assignats a cada cas actuen amb total objectivitat. En cap cas podrà actuar un o una membre de la Comissió Tècnica en els estudis i mesuraments previs a l'emissió de l'informe tècnic sol·licitat, si amb anterioritat ha intervingut assessorant o a requeriment d'una de les parts en qualsevol aspecte relacionat amb l'organització del treball als quals es fa referència en el punt número 1, excepte acord exprés de les parts.  
És incompatible la condició de membre de la Comissió Tècnica d'Organització del Treball amb la de membre del cos d'àrbitres del Tribunal d'Arbitratge Laboral de la Comunitat Valenciana.  
3. En els procediments de mediació, la Comissió Tècnica intervindrà a petició de les parts, prèvia proposta del Tribunal de Mediació perquè actue en un assumpte concret.  
4. Les conclusions de l'informe que s'acorde sol·licitar en els procediments de mediació tindran caràcter vinculant per a les parts, i així s'ha de fer constar en l'acta de l'acte de conciliació/mediació que s'estenga.  
5. En els procediments arbitrals, l'òrgan arbitral designat podrà, al seu criteri, estar assistit per la Comissió Tècnica, en funció de l'objecte del conflicte. L'informe emés no tindrà caràcter vinculant a l'efecte de la corresponent resolució arbitral, i tindrà la consideració de document intern per a ús exclusiu de l'òrgan arbitral, i no formarà part, per tant, del corresponent expedient.  
6. Per a cada cas, el Tribunal designarà, d'entre els que componen la Comissió Tècnica, aquelles dues persones que, de manera paritària, pels torns que es puguen establir, els corresponga dur a terme la tasca d'anàlisi i d'estudi previs a l'informe tècnic requerit.  
7. Les parts del procediment disposaran d'un termini de 24 hores des de la designació dels que componguen la Comissió Tècnica, per a comunicar per escrit al Tribunal l'existència d'alguna possible incompatibilitat, si escau degudament fundada, respecte a aquestes.  
8. Les tasques d'observació, mesurament, presa de dades i anàlisi prèvies seran dutes a terme sempre conjuntament per les dues persones de la Comissió Tècnica designades i requeriran, preceptivament, escoltar abans a les parts i estendre acta d'aquesta reunió, que haurà de ser signada per les persones tècniques designades.  
9. Sense perjudici dels treballs d'estudi, anàlisi i mesurament que puguen dur a terme els que componen la Comissió Tècnica figuren assignades al cas, l'informe tècnic serà subscrit per tots els seus membres que, a aquest efecte, hauran de signar en prova de conformitat les conclusions que resulten.  
10. Amb caràcter general l'informe haurà de ser emés en el termini de quinze dies hàbils des de la recepció de la designació dels membres de la Comissió Tècnica. El termini indicat podrà ser ampliat per decisió del Tribunal de Mediació o de l'òrgan arbitral que haja requerit l'informe corresponent, en funció de la complexitat i peculiaritats del cas.  
  
11. A les parts se'ls donarà trasllat únicament de les conclusions de l'informe realitzat. Disposaran d'un termini de set dies per a sol·licitar els aclariments que consideren oportuns.  
12. La intervenció de la Comissió Tècnica d'Organització del Treball del Tribunal d'Arbitratge Laboral de la Comunitat Valenciana, s'ajustarà als paràmetres lògics que han de configurar un informe pericial, sense que siga factible, per tant, la realització d'estudis de mesurament que representen una utilització del servei esmentat en termes superiors als establits i, únicament podran realitzar el seu dictamen tècnic dins dels límits pressupostaris establits sobre aquest tema pel Patronat de la Fundació Tribunal d'Arbitratge Laboral de la Comunitat Valenciana, llevat que les parts assumisquen expressament i prèviament el cost de l'excés.  
Únicament es podran realitzar dos informes tècnics a l'any en una mateixa empresa o sector en conflicte determinats, que no suposaran cap cost per a les parts afectades, sempre dins del límit pressupostari establit en el paràgraf anterior. Si escau, el tercer i següents, podran realitzar-se si el seu cost és íntegrament assumit per alguna de les representacions del conflicte en qüestió. Aquesta circumstància es farà constar en acta o en el conveni arbitral.  
13. El Comité Paritari d'Interpretació, Aplicació i Seguiment de l'ASECLCV podrà dotar la Comissió Tècnica, a instància pròpia o dels membres d'aquesta, de normes o criteris de funcionament intern per a optimitzar-ne el servei.  
  
  
TÍTOL VI  
DE LA GESTIÓ DE L'ACORD  
  
Article 36. Comité Paritari d'Interpretació, Aplicació i Seguiment  
1. El Comité Paritari estarà compost per huit membres, dos representants de cada una de les organitzacions sindicals signatàries i quatre representants de la CEV.  
2. Al Comitè Paritari se li encomana la interpretació, aplicació i desenvolupament d'aquest acord, a més de les concretes funcions atribuïdes expressament en aquest.  
3. Els acords del Comité Paritari s'adoptaran per unanimitat.  
  
  
DISPOSICIONS ADDICIONALS  
  
Primera. Les organitzacions signatàries d'aquest acord es dirigiran al govern de la Generalitat Valenciana a l'efecte que, mitjançant el corresponent acord tripartit i pel procediment legalment oportú, s'adopten les mesures que possibiliten el finançament suficient i l'execució de l'Acord a través de la Fundació Tribunal d'Arbitratge Laboral de la Comunitat Valenciana.  
  
Segona. En l'interés de dotar el Tribunal d'Arbitratge Laboral de la Comunitat Valenciana de més capacitat d'actuació tècnica en els procediments de solució de conflictes que troben el seu origen, d'entre els compresos en l'article 6 d'aquest Acord, en qüestions relacionades amb la seguretat i la salut laboral i la situació econòmica i viabilitat de les empreses, es procuraran els mitjans econòmics, humans i materials per mitjà de l'adopció dels acords de col·laboració que a aquest fi siguen necessaris amb els organismes, institucions i professionals competents, amb la finalitat de procurar al Tribunal l'assistència tècnica, professional i pericial que es requerisca en els procediments de mediació i/o arbitratge.  
El Comité Paritari establirà els supòsits, requisits, abast i procediment del recurs a aquest personal tècnic, de conformitat amb els acords de col·laboració que es puguen subscriure.  
  
Tercera. Els acords del Comité Paritari d'Interpretació, Aplicació i Seguiment adoptats amb anterioritat a l'entrada en vigor del VI Acord de solució autònoma de conflictes laborals de la Comunitat Valenciana romandran vigents en tot allò que no s'oposen al que es disposa en aquest.  
  
Quarta. El Tribunal d'Arbitratge Laboral de la Comunitat Valenciana vetlarà perquè en el desenvolupament dels procediments de mediació i arbitratge i en la resolució d'aquests es preveja la perspectiva de gènere quan la naturalesa del conflicte així ho requerisca.  
Cinquena. En el supòsit previst en l'article 6.1.d d'aquest acord, i amb la finalitat de permetre a les parts utilitzar al màxim el procediment de conciliació-mediació, en interés de la solució del conflicte de manera pactada, una vegada iniciada formalment la vaga, les parts podran acordar continuar aquest procediment en el marc del Tribunal d'Arbitratge Laboral de la Comunitat Valenciana.  
Sisena. En el si de la Comissió de Seguiment d'aquest acord s'analitzaran les possibilitats i les fórmules que, sense alterar l'àmbit de l'ASACL-CV, puguen contribuir a l'aplicació de l'experiència acumulada en solució de conflictes i incorporar:  
- Les controvèrsies col·lectives derivades d'acords d'interés professional d'àmbit no superior a la comunitat autònoma, sempre que voluntàriament així ho establisquen mitjançant acord d'adhesió expressa, i sense perjudici d'altres acords o pactes que en aquesta matèria puguen existir, i respectant, en tot cas, el que es preveu en l'article 18.1 últim paràgraf, i 18.4 de la Llei 20/2007, d'11 de juliol, de l'Estatut del treball autònom, pel que fa als treballadors autònoms econòmicament depenents.  
- Els conflictes col·lectius entre el personal laboral i funcionaris públics i les administracions per a les quals presten els seus serveis, sempre que així ho establisquen mitjançant acord d'adhesió expressa, adoptat en aplicació de l'article 45 de la Llei 7/2007, de l'Estatut bàsic de l'empleat públic i la seua legislació de desenvolupament.  
- Els conflictes individuals.  
Els concerts que es puguen formular entre els col·lectius afectats i el Tribunal d'Arbitratge Laboral seran formulats per escrit i subscrits pels que representen, en cada cas, les organitzacions representatives. La seua realització pels serveis de la Fundació TAL no reportarà cap lucre.  
  
  
Setena. Les parts signatàries fomentaran entre els agents socials negociadors dels diversos convenis col·lectius de la Comunitat Valenciana, la designació del domicili habitual de les seccions provincials del Tribunal d'Arbitratge Laboral de la Comunitat Valenciana, com a domicili de les comissions paritàries creades en aquests, amb la finalitat de potenciar i agilitzar el seu funcionament.  
Huitena. En funció de la disponibilitat pressupostària, s'establirà un programa formatiu anual per als que exercisquen la funció mediadora, d'obligat compliment, per a la seua aprovació pel Patronat.  
  
  
Novena. En el permanent intent de millora de la tasca mediadora, el Comité Paritari d'Interpretació, Aplicació i Seguiment podrà modificar la composició del Tribunal de Mediació a la qual fa referència l'article 13, paràgraf segon, del present acord.  
  
Desena. Després del primer any de vigència del present acord, el Comité Paritari d'Interpretació, Aplicació i Seguiment podrà valorar l'estat de la negociació col·lectiva i adaptar, si escau, el termini establit en l'article 6.1.b a les circumstàncies concurrents.  
  
Onzena. Es faculta el Comité Paritari d'Interpretació, Aplicació i Seguiment per a proposar, en qualsevol moment, a les organitzacions signatàries del present acord modificacions i adaptacions del seu text.  
  
  
DISPOSICIÓ TRANSITÒRIA  
  
Es tramitaran d'acord amb el V Acord les mediacions i arbitratges la data de registre en el TAL de les quals siga anterior a la publicació del present acord en el DOGV.